કાદર ખાને ઓરિજિનલ ‘અગ્નિપથ’ના ડાયલૉગ્સને ખૂબ જ સહજ અને ઇફેક્ટિવ રીતે લખ્યા હતા જ્યારે રીમેકમાં પીયૂષ મિશ્રાએ લખેલા ડાયલૉગ્સ સાવ જ અલગ છે, પણ ત્રણેય પાત્રોને સરખું મહત્વ આપી તેમણે એવું લખ્યું છે જે તાળીઓને હકદાર હશે. કાંચા ચીનાને ક્રૂર બનાવવાના કારણથી ‘વિજય દીનાનાથ ચૌહાણ પૂરા નામ...’ના ડાયલૉગને જે સ્થાને ઉપયોગ કરવામાં આવ્યો છે એ ખરેખર સુખદ સરપ્રાઇઝ આપશે. ‘ચિકની ચમેલી...’એ આ ફિલ્મને જોવા માટેનું એક કારણ ઉમેર્યું છે અને આ ગીત નિરાશ નહીં કરે. જે સ્થાને એનો ઉપયોગ કરવામાં આવ્યો છે એ પણ કરણ મલ્હોત્રાના વિઝનનું ઉદાહરણ છે. બાકીનું સંગીત ઍવરેજ છે, પણ અજય-અતુલનું બૅકગ્રાઉન્ડ મ્યુઝિક અમુક સ્થાનોએ બે વેંત ઊંચું ચાલે છે અને માત્ર એ સંગીતથી જ રૂંવાડાં ઊભાં થશે.